PS:เปลี่ยนนโยบายการจ่ายเงินปันผลหนุนราคาหุ้นสดใสแนะซื้อเป้า 38 บ.
PS อนุมัติเปลี่ยนแปลงนโยบายการจ่ายเงินปันผลให้แก่ผู้ถือหุ้นเป็นปีละ 2 ครั้ง และเพิ่มอัตราการจ่ายเงินปันผลไม่ต่ำกว่า 50% มองภายใต้คาดการณ์ EPS ปี 2558 ที่ 3.35 บาท หากกำหนดให้ Div Payout Ratio ระดับต่ำสุดตามนโยบายใหม่ที่ 50% คาดเงินปันผลทั้งปีจะอยู่ที่ 1.68 บาท คิดเป็น Div Yield เกือบ 7% และจะเพิ่มเป็น 8.3% และ 9.7% ภายใต้ Payout เพิ่มเป็น 60% และ 70% ตามลำดับ ซึ่งนับว่าสูงโดดเด่นเมื่อเทียบกับหลายบริษัทอื่นในกลุ่มฯ ที่ Div Yield เฉลี่ยกว่า 5-6% เชื่อว่าจะสร้าง Sentiment บวกให้กับราคาหุ้นได้
26 ม.ค. 2559

บล. เอเซีย พลัส ระบุในบทวิเคราะห์วันนี้ (26 ม.ค.) ว่า บริษัท พฤกษา เรียลเอสเตท จำกัด (มหาชน) หรือ PS อนุมัติเปลี่ยนแปลงนโยบายการจ่ายเงินปันผลให้แก่ผู้ถือหุ้นเป็นปีละ 2 ครั้ง และเพิ่มอัตราการจ่ายเงินปันผลไม่ต่ำกว่า 50% จากเดิมไม่ต่ำกว่า 30% จากกำไรสุทธิของกลุ่มบริษัทฯ (งบการเงินรวม) อย่างไรก็ตามการจ่ายเงินปันผลอาจมีการเปลี่ยนแปลงได้ ขึ้นอยู่กับแผนการลงทุน ความจำเป็นและความเหมาะสมอื่นๆ ในอนาคต
เป็นไปตามที่ฝ่ายวิจัยเคยนำเสนอถึงโอกาสที่ PS จะจ่ายเงินปันผลสูงขึ้น และจะกลายเป็น Dividend Stock ในอนาคต ภายหลังแนวโน้มการเติบโตของฐานกำไรในอนาคตที่จะอยู่ในระดับปกติ เทียบกับอดีตที่มีการเติบโตสูง ทำให้การลงทุนสำหรับ PS ในฐานะที่เป็น Growth Stock มีความน่าสนใจน้อยลง
 ดังนั้นต้องชดเชยด้วยผลตอบแทนจากเงินปันผลมากขึ้น ซึ่งตรงจุดนี้บริษัทมีความพร้อมในฐานะการเงินแข็งแกร่ง พิจารณาจากสิ้นไตรมาส  3/58 มี Net Gearing ต่ำ 0.7 เท่า ทั้งนี้การปรับเปลี่ยนนโยบายการจ่ายเงินปันผลเริ่มเห็นตั้งแต่มีการจ่ายเงินปันผลระหว่างกาลครั้งแรกเมื่อช่วงครึ่งแรกปี58 หุ้นละ 0.5 บาท จากปกติจ่ายปีละ 1 ครั้ง
โดยภายใต้คาดการณ์ EPS ปี 2558 ที่ 3.35 บาท หากกำหนดให้ Div Payout Ratio ระดับต่ำสุดตามนโยบายใหม่ที่ 50% คาดเงินปันผลทั้งปีจะอยู่ที่ 1.68 บาท คิดเป็น Div Yield เกือบ 7% และจะเพิ่มเป็น 8.3% และ 9.7% ภายใต้ Payout เพิ่มเป็น 60% และ 70% ตามลำดับ ซึ่งนับว่าสูงโดดเด่นเมื่อเทียบกับหลายบริษัทอื่นในกลุ่มฯ ที่ Div Yield เฉลี่ยกว่า 5-6% เชื่อว่าจะสร้าง Sentiment บวกให้กับราคาหุ้นได้
 นอกจากนี้แนวโน้มผลประกอบการไตรมาส 4/58 ที่จะ All Time High ทั้งยอดโอนฯ และกำไร รวมถึงอานิสงค์จากมาตรการกระตุ้นอสังหาฯ ที่ได้มากสุดในกลุ่มฯ จากความพร้อมของฐานโครงสร้างสินค้ากระจายตัวทุกประเภท และพอร์ตสินค้าแนวราบและคอนโดฯ มูลค่าต่ำกว่า 3 ล้านบาท มีสัดส่วนสูงกว่า 50% จึงยังคงแนะนำซื้อสำหรับ PS อิง PER 11 เท่า มูลค่าพื้นฐานปี 2559 อยู่ที่ 38.00 บาท